Dôvodová správa

Všeobecná časť

	Účelom predloženého návrhu zákona sú niektoré úpravy platného právneho stavu v oblasti správy majetku štátu, uplatňovania reštitučných nárokov podľa zákona o mimosúdnych rehabilitáciách a evidencie spoločenstiev bytov a nebytových priestorov podľa zákona o vlastníctve bytov a nebytových priestorov v súvislosti so zrušením okresných úradov k 1.1.2004.

	Navrhovanou právnou úpravou prejdú vyššie uvedené pôsobnosti ako aj majetok štátu v správe okresných úradov na krajské úrady ako orgány všeobecnej štátnej správy.

	Návrh zákona nepredpokladá negatívne dôsledky na štátny rozpočet a na rozpočty, ktoré tvoria verejný rozpočet a ani vplyv na životné prostredie a na zamestnanosť.

	Navrhovaná právna úprava je v súlade s Ústavou Slovenskej republiky. 

DOLOŽKA  ZLUČITEĽNOSTI
návrhu zákona, ktorým sa mení a dopĺňa zákon Národnej rady Slovenskej republiky    č. 278/1993 Z.z. o správe majetku štátu v znení neskorších predpisov a o zmene a doplnení niektorých zákonov s právom Európskych spoločenstiev a právom Európskej únie

1. Navrhovateľ zákona:
Vláda Slovenskej republiky.

2. Názov návrhu zákona:
  	Návrh zákona, ktorým sa mení a dopĺňa zákon Národnej rady Slovenskej republiky č. 278/1993 Z.z. o správe majetku štátu v znení neskorších predpisov a o zmene a doplnení niektorých zákonov

3. Záväzky Slovenskej republiky vo vzťahu k Európskym spoločenstvám a Európskej únii:

a)	Návrh zákona svojou problematikou nepredstavuje prioritu aproximácie práva podľa článku 70 Európskej dohody o pridružení, Národného programu pre prijatie acquis communautaire, Partnerstva pre vstup, úloh vyplývajúcich zo screeningu a negociačnej pozície a nie je ani predmetom odporúčaní podľa Bielej knihy.

Návrh zákona sa predkladá mimo Plánu legislatívnych úloh vlády SR na rok 2003. Predkladá sa na základe uznesenia vlády SR č. 142/2003.

b) bezpredmetné.

4. Problematika návrhu zákona:	

b)	nie je upravená v práve Európskych spoločenstiev,

d)	nie je upravená v práve Európskej únie.

5.	Stupeň zlučiteľnosti návrhu  zákona s právom Európskych spoločenstiev a právom Európskej únie:

Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu zákona s právom ES/EÚ.

6. Gestor:
bezpredmetné.

7.  Účasť expertov pri príprave návrhu zákona nebola.

Osobitná časť

K Čl. I

K bodu 1 až 4

	Navrhovaným znením sa reaguje na zánik okresných úradov a s tým spojený prechod pôsobností v oblasti správy majetku štátu, ktorý okresné úrady spravujú podľa  § 5 zákona. Tento majetok vo vlastníctve štátu prejde ex lege zo správy okresných úradov do správy krajských úradov. 

K Čl. II

K bodu 1

	Navrhovaným znením reaguje na prechod pôsobnosti v oblasti uplatňovania reštitučných nárokov v oblasti mimosúdnych rehabilitácií z okresných úradov na krajské úrady.

K bodu 2 až 6

	Ide o upresňujúce ustanovenia.

K čl. III

K bodu 1

          V súvislosti s reformou verejnej správy kompetencia viesť register spoločenstiev vlastníkov bytov a nebytových priestorov prechádza na krajské úrady príslušné podľa sídla spoločenstiev vlastníkov bytov.

K bodu 2 

Zmena poznámky pod čiarou k odkazu 12 súvisí s presunom kompetencie z okresných úradov na krajské úrady.

K čl. IV

	Navrhuje sa účinnosť zákona 1. januárom 2004.